Diari Oficial de la Generalitat Valenciana


Sumari del DOGV 5484, del 04-04-2007 (2007/4082)

RESOLUCIÓ de 26 de març de 2007, del Rectorat de la Universitat de València, per la qual es convoca i s'estableixen les bases reguladores de la convocatòria de les beques de col·laboració de l'Escola d'Estiu La Nau dels Xiquets i les Xiquetes de la Universitat de València.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5484

Data del DOGV
:   04-04-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/4082


Data del document
:   26-03-2007

Organisme emissor
:   Universitat de València

Tipus de document
:   Resolució

Descriptors 

:   * ajuda pública
    * assignació per estudis
    * manifestació cultural
    * treballador social
    * suport econòmic

El Rectorat de la Universitat de València, fent ús de les atribucions que li confereix l'article 20, en relació amb l'article 2.2 de la Llei Orgànica 6/2001, de 21 de desembre d'Universitats, resol:
Primer
Convocar beques de col·laboració de l'Escola d'Estiu La Nau dels Xiquets i les Xiquetes de la Universitat de València i aprovar les bases que regulen aquesta convocatòria, incloses com Annex I d'aquesta resolució, així com el model de sol·licitud que figura com Annex II.
Segon
Les ajudes es finançaran amb càrrec al pressupost de la Universitat de València per al 2007, orgànica 6101951006 Escola d'Estiu La Nau dels Xiquets i les Xiquetes, per un import total de 90.000 euros.
Tercer
Contra aquesta resolució, que exhaureix la via administrativa, es podrà interposar recurs potestatiu de reposició en el termini d'un mes des del dia següent a la seua notificació, davant el mateix òrgan que ha dictat la resolució, o bé directament un recurs contenciós administratiu davant els òrgans de la jurisdicció contenciosa administrativa de la Comunitat Valenciana en el termini de dos mesos, comptats des de l'endemà de la seua publicació.
València, 26 de març de 2007.- Per delegació del rector (DOGV 16-05-06), Maria Vicenta Mestre Escrivà: vicerectora d'Estudis de la Universitat de València.
ANNEX I
Bases reguladores de la convocatòria de les beques de col·laboració de l'Escola d'Estiu La Nau dels Xiquets i les Xiquetes de la Universitat de València
1. Objecte i descripció
L'objecte d'aquestes beques és promoure la formació complementària i l'experiència dels estudiants de la Universitat de València en l'àmbit de l'animació sociocultural i lúdica amb els infants a través de la col·laboració en l'organització i desenvolupament de l'Escola d'Estiu La Nau dels Xiquets i les Xiquetes que es desenvoluparà al llarg dels mesos de maig, juny i juliol del 2007 als campus de Blasco Ibáñez i de Burjassot, sota la supervisió i la tutorització del Centre d'Assessorament i Dinamització dels Estudiants (d'ara endavant CADE) i de la comissió de seguiment de l'escola d'estiu.
2. Tipus i nombre de les beques
S'estableixen dos tipus de beques en funció del temps de durada i de les tasques generals a desenvolupar:
a. Beques d'animadors d'activitats amb una durada de tres mesos (maig, juny i juliol de 2007): 8 animadors coordinadors, 40 animadors de grups, tallers i activitats específiques (ludoteca, solidaritat, discapacitació, idiomes i noves tecnologies de la informació).
b. Beques d'animadors de suport amb una durada d'un mes (mes de juliol): 3 animadors coordinadors de suport i 41 monitors de suport.
3. Dotació econòmica i durada
3.1. El pagament de les beques als estudiants se sufragarà a càrrec del crèdit pressupostari del pressupost de la Universitat de València per a l'any 2007 de l'orgànica 7158338090.
3.2. Cadascuna de les modalitats de beques descrites en l'apartat 2 tindrà la següent dotació econòmica:
a. Les beques d'animadors coordinadors tindran una duració de tres mesos entre maig de 2007 i agost de 2007, amb una dotació de 2.000 Euros.
b. Les beques d'animadors de grups, tallers i activitats específiques tindran una duració de tres mesos entre maig de 2007 i agost de 2007, amb una dotació de 1.400 Euros.
c. Les beques d'animadors coordinadors de suport tindran una durada d'un mes, entre l'1 i el 31 de juliol, amb una dotació de 900 Euros.
d. Les beques d'animadors de suport tindran una durada d'un mes, entre l'1 i el 31 de juliol, amb una dotació de 400 Euros.
4. Destinataris i requisits
Podran sol·licitar aquestes beques els estudiants que complisquen els requisits següents:
a. Estar matriculat en un centre propi de la Universitat de València el curs 2006/2007 i cursar estudis conduents a l'obtenció del títol de Llicenciat, Enginyer, Diplomat, Mestre i Enginyer Tècnic, inclosos els estudis d'adaptació i complements de formació per a titulats de primer cicle universitari que vulguen continuar estudis superiors; estudis conduents a l'obtenció del títol oficial de Màster, o estudis de doctorat en la fase de docència.
b. Estar en possessió, com a mínim, del grau elemental de coneixements de valencià.
c. Tindre un mínim de 90 crèdits superats en els estudis en què estiga matriculat si és estudiant de primer cicle.
d. Estar matriculat d'un mínim de 30 crèdits o d'un nombre inferior si amb aquesta matriculació es finalitza la carrera; o bé, si es tracta d'una matrícula semestral, cursar estudis de màster o de doctorat.
5. Condicions generals, exclusions i incompatibilitats
a. La concessió d'una de les beques regulades per aquestes bases no estableix cap relació laboral amb la Universitat de València ni suposa cap compromís quant a la posterior incorporació a la plantilla d'aquesta.
b. Queden exclosos d'aquesta convocatòria els estudiants que participen en programes internacionals d'intercanvi d'estudiants (Sòcrates-Erasmus, Comett, etc.) o en el programa Sicue-Sèneca, així com els estudiants que mantinguen alguna mena de relació laboral amb la Universitat.
c. Només es podrà gaudir d'una beca de col·laboració en les mateixes tasques i en el mateix servei i unitat com a màxim en dues ocasions al llarg dels estudis a la Universitat de València, tal com regula l'Acord de Consell de Govern de la Universitat de València de 28 de novembre de 2006 (ACGUV 244/2006).
d. Són incompatibles amb qualsevol altra ajuda concedida amb la mateixa finalitat pel Ministeri o la Conselleria o per qualsevol altre organisme públic o privat, però no són incompatibles amb les beques i ajudes a l'estudi de caràcter general per a estudis universitaris.
6. Procediment de concessió de les beques
a. El procediment de concessió de les beques serà el de concurrència competitiva, d'acord amb el que estableixen els articles 17.3.d, 22.1 i 23.2.d de la Llei 38/2003, General de Subvencions.
b. La concessió de les beques es farà mitjançant la comparació de les sol·licituds presentades, per tal d'establir una prelació entre les mateixes segons els criteris de valoració fixats en aquestes bases i adjudicant les beques als sol·licitants que hagen obtingut una major valoració en l'aplicació dels criteris.
c. Els sol·licitants que, tot complint els requisits establits en aquesta convocatòria, no resulten adjudicataris en el procediment d'una beca es constituiran en una llista de reserva degudament ordenada segons els esmentats criteris, per a substituir les inicialment aprovades en el cas que la renúncia expressa dels sol·licitants d'aquestes allibere alguna de les beques convocades.
7. Formalització i termini de presentació de sol·licituds
7.1. Les sol·licituds aniran dirigides, d'acord amb el model previst per la resolució de convocatòria d'aquestes bases, al CADE de la Universitat de València i es podran presentar al registre de la secretaria del centre de la Universitat de València on el sol·licitant curse els seus estudis, en qualsevol altre dels registres de la Universitat de València o per qualsevol altre mitjà previst en l'article 38 de la Llei 30/1992 de Règim Jurídic de les Administracions Públiques i del Procediment Administratiu Comú. En cas d'enviament per correu certificat, la presentació de la documentació a l'oficina de correus corresponent es farà d'acord amb el que disposa l'article 31 del Reial Decret 1829/199, de 3 de desembre, en sobre obert, a fi que l'exemplar destinat a l'administració de la Universitat de València siga datat i segellat abans de ser certificat. En el cas que la documentació no estiga datada i segellada per l'oficina de correu corresponent, s'entendrà com a data vàlida de presentació aquella en què tinga entrada al registre de la Universitat de València.
7.2. La sol·licitud anirà acompanyada de la següent documentació:
a. Fotocòpia del DNI.
b. Currículum.
c. Fotocòpia dels mèrits i requisits que s'al·leguen en el currículum. La comissió d'avaluació podrà sol·licitar la presentació dels documents originals per tal de comprovar l'autenticitat dels mèrits al·legats.
d. Document d'autorització per a recaptar els certificats a emetre de l'Agència Estatal d'Administració Tributària i per la Tresoreria General de la Seguretat Social, signat per tots els membres computables de la unitat familiar majors d'edat. La presentació de la sol·licitud per part del beneficiari comporta l'autorització a l'òrgan gestor d'aquestes ajudes per a recaptar els certificats a emetre de l'Agència Estatal d'Administració Tributària i per la Tresoreria General de la Seguretat Social. En el cas de no haver fet la declaració de la renda corresponent a l'exercici 2005, caldrà aportar també documents acreditatius dels ingressos de la unitat familiar (certificat d'ingressos de l'INEM, entitat contractant o justificant del cobrament de pensions, etc.) i fotocòpia dels documents acreditatius del patrimoni (fotocòpia dels rebuts de l'impost sobre béns immobles corresponents a l'exercici 2005, exclosa la vivenda habitual, i certificat bancari d'interessos i dividends).
e. Declaració responsable acreditant de no incórrer en cap de les circumstàncies recollides en l'article 13.2 de la Llei 38/2003, General de Subvencions.
7.3. Es presentarà una única sol·licitud per candidat. En el formulari de sol·licitud s'assenyalarà el o els tipus de beques a què s'opta com a candidat, tot indicant l'ordre de preferència.
7.4. Els impresos normalitzats de sol·licitud i les bases es podran obtindre a les dependències del CADE (Aulari III de la Universitat de València, av. Menéndez Pelayo s/n, 46500 de València) o descarregats del lloc web http://www.uv.es/cade.
7.5. Els mèrits que no estiguen degudament justificats o acreditats no seran valorats per la comissió.
7.6. El termini de presentació de les sol·licituds serà de 10 dies hàbils comptadors des del dia següent al de la publicació d'aquesta convocatòria en el Diari Oficial de la Comunitat Valenciana.
7.7. En els casos d'omissió o error en la presentació de la sol·licitud o de la documentació requerida en aquestes bases, la notificació a l'interessat es farà mitjançant publicació en el tauler d'anuncis del CADE (Aulari III de la Universitat de València, av. Menéndez Pelayo s/n, 46860 de València) i en el lloc web http://www.uv.es/cade, d'acord amb els articles 58, 59 i 60 de la Llei 30/1992, de Règim Jurídic de les Administracions Públiques i del Procediment Administratiu Comú, fent-hi constar que, en cas de no esmenar les omissions o errors en la sol·licitud i presentació de documentació en el termini de deu dies a partir de l'endemà de la publicació de la diligència en el tauler i lloc web del CADE, s'entendrà que els sol·licitants desisteixen de la seua sol·licitud d'acord amb el que disposa l'article 71 de la Llei 30/1992, de Règim Jurídic de les Administracions Públiques i del Procediment Administratiu Comú.
8. Criteris de valoració
La valoració per a l'establiment de la prelació entre les sol·licituds i l'adjudicació de les beques es farà tenint en compte la puntuació obtinguda a partir del barem següent:
8.1. Currículum. En aquest apartat es podrà obtindre una valoració màxima de 6 punts, valorats de la següent manera:
a. Formació específica en l'àmbit de l'animació i el temps lliure amb infants, on es podran obtindre fins a 2,50 punts en els següents subapartats:
- Animador Juvenil o TASOC: 1,25.
- Títol de monitor de centre de vacances o tècnic especialista en educació infantil: 1.
- Diplomats/des universitaris/es en Educació Social i mestres en qualsevol de les seues especialitats: 1.
- Altres títols i cursets relacionats amb l'objecte de les beques: 0,05 punts per a cursos de menys de 30 hores; 0,1 punts per a cursos de 31 hores a 100 hores; i 0,2 punts per a cursos a partir de 101 hores.
b. Coneixements de valencià, on es podran obtindre fins a 0,4 punts en els següents subapartats:
- Mitjà: 0,2.
- Superior: 0,4.
c. Expedient acadèmic, on es podran obtindre fins a 0,75 punts a partir de la següent valoració:
- Mitjanes d'expedient compreses entre 2 i 3: 0,25 punts.
- Mitjanes d'expedient compreses entre 3 i 4: 0,75 punts.
d. Experiència en relació amb l'activitat objecte de la beca, on es podran obtindre fins a 2,35 punts en els següents subapartats:
- Campaments i escoles d'estiu amb infants de més de 10 dies de duració: 0,15 punts.
- Campaments i escoles d'estiu amb infants de més de 10 dies de duració, realitzant tasques de direcció i coordinació: 0,2 punts.
- Altres activitats de temps lliure amb infants d'una durada igual o superior a 3 dies: 0,1 punts.
- Altres activitats amb infants desenvolupades en tasques de coordinació d'una durada igual o superior a 3 dies: 0,15 punts.
- Per ser membre d'associacions de temps lliure per a infants: 0,05 punts per any de participació acreditat.
8.2. Fase d'entrevista. En aquest apartat es podrà obtindre una valoració màxima de 4 punts. Aquesta fase només s'aplicarà en el cas de la valoració dels candidats a les beques d'animadors coordinadors que hagen obtingut una major puntuació en la valoració del seu currículum.
8.3. Respecte a la selecció de les beca d'animadors d'activitats específiques (ludoteca, discapacitat, idiomes, tecnologies de la informació i la comunicació i la solidaritat), es valorarà fins a 2 punts més la formació específica en relació amb les tasques que hauran de desenvolupar els sol·licitants, tot aplicant els criteris establits en l'apartat 9.1.
8.4. En cas que diverses persones aspirants obtinguen la mateixa puntuació, es tindrà en compte la situació econòmica dels sol·licitants i de la seua unitat familiar, prioritzant l'adjudicació de la beca als sol·licitants amb menys recursos econòmics.
9. Ordenació, instrucció i resolució de les beques
9.1. La instrucció del procediment de concessió de les beques serà la unitat administrativa del CADE.
9.2. L'avaluació de les sol·licituds d'acord amb els criteris de valoració establits en aquestes bases serà realitzada per una comissió de valoració formada pels següents membres:
President: La vicerectora d'Estudis o persona en qui delegue.
Vocals:
o El vicerector de Comunicació i Asssumptes Econòmics o persona en qui delegue.
o El responsable tècnic del CADE.
o Un representant dels estudiants nomenat per la Delegació del Rector per als Estudiants.
o Un membre de la comissió de seguiment de La Nau dels Xiquets i les Xiquetes.
o Un tècnic del CADE que actuarà com a secretari.
9.3. La comissió de valoració formularà una proposta de concessió de les beques que contindrà la relació dels beneficiaris i la relació dels sol·licitants no adjudicataris per ordre de puntuació que conformaran la borsa de reserva per a substituir possibles renúncies o baixes.
9.4. Les beques seran adjudicades per resolució del rector de la Universitat de València o pel vicerector en qui es delegue aquesta competència, en el termini de 60 dies a partir de l'endemà de la publicació d'aquesta convocatòria en el Diari Oficial de la Comunitat Valenciana. La resolució de concessió es publicarà, amb efectes de notificació, en el tauler d'anuncis del CADE (Aulari III de la Universitat de València, av. Menéndez Pelayo s/n, 46308 de València) i en el lloc web http://www.uv.es/cade, d'acord amb els articles 58, 59 i 60 de la Llei 30/1992, de Règim Jurídic de les Administracions Públiques i del Procediment Administratiu Comú. L'absència de resolució d'adjudicació expressa dins del termini establit produirà l'efecte de desestimació presumpta de les sol·licituds presentades, en els termes que preveu l'article 44 de la Llei 30/1992, de Règim Jurídic de les Administracions Públiques i del Procediment Administratiu Comú.
10. Recurs
Contra la resolució de les beques, que exhaureix la via administrativa, es podrà interposar recurs potestatiu de reposició en el termini d'un mes des del dia següent a la seua notificació, davant el mateix òrgan que ha dictat la resolució, o bé directament un recurs contenciós administratiu davant els òrgans de la jurisdicció contenciosa administrativa de la Comunitat Valenciana en el termini de dos mesos, comptats des de l'endemà a la seua notificació.
11. Obligacions dels becaris
a. Complir les normes establides en les bases d'aquesta convocatòria i les que s'establisquen en la resolució de concessió, així com les instruccions que per al desenvolupament de la beca establisca el CADE.
b. Desenvolupar la beca dins dels terminis establits en les bases d'aquesta convocatòria.
c. Realitzar les activitats previstes en l'objecte d'aquesta beca amb un nivell de dedicació satisfactori sota la tutorització del CADE.
d. Assistir a les reunions informatives i activitats formatives programades.
e. Complir dels horaris i de les tasques assignats.
f. La dedicació serà de 10 hores setmanals en els mesos previs a la realització de l'escola d'estiu (maig i juny) i de 25 hores setmanals durant el mes de juliol, excepte en les beques d'animadors de suport que serà de 15 hores setmanals.
g. Presentar una avaluació en acabar la beca.
h. El becari haurà de complir els criteris de seguretat que marca la Universitat de València per a la salvaguarda de la privacitat, confidencialitat i seguretat de la informació, i estarà obligat a guardar secret respecte al que puga rebre i/o accedir directament o indirectament, com a resultat de l'exercici de les beques. En general, qualsevol informació sobre les les activitats realitzades, com també qualsevol dada de caràcter personal, serà considerada com a confidencial. Aquesta obligació persistirà durant la validesa de la beca i es mantindrà vigent fins i tot després de l'acabament d'aquesta. L'incompliment d'aquesta obligació determinarà les responsabilitats administratives, civils i penals previstes en la llei.
12. Tutorització
Les funcions de tutorització dels estudiants corresponen a l'equip tècnic del CADE que vetlarà perquè els estudiants assolisquen els objectius formatius de les beques, ordenarà les activitats i establirà la dedicació i els torns d'acord amb els criteris i les necessitats de l'Escola d'Estiu La Nau dels Xiquets i les Xiquetes. En tot cas, es garantirà que l'activitat dels becaris siga compatible amb la necessària dedicació a les tasques ordinàries de formació dels estudiants beneficiaris. La Universitat de València emetrà un certificat d'aprofitament de la beca i de les accions formatives en què participen els estudiants en la seua condició de becaris.
13. Incidències i rescissió de la beca
La vicerectora d'Estudis resoldrà les incidències que es produïsquen durant el període de gaudi de les beques.
La vicerectora d'Estudis podrà revocar o interrompre l'adjudicació o el gaudi de la beca per mitjà d'expedient contradictori en els casos d'ocultació o falsejament de dades presentades per a l'obtenció de la beca, incompliment de les obligacions establides en aquestes bases, desatenció de les activitats i programa de la beca, pèrdua de la condició d'estudiant de la Universitat de València, o en cas de trobar-se sotmés a una causa d'incompatibilitat o de sanció disciplinària. La revocació de la concessió de la beca podrà donar lloc a la devolució de les quantitats indegudament percebudes.
14. Gestió de les dades de caràcter personal
Les dades personals subministrades en el procés de preinscripció s'incorporaran al Fitxer Gestió d'Estudiants CADE de la Universitat de València. Els drets d'accés, rectificació, cancel·lació i oposició al tractament podran exercir-se davant el CADE de la Universitat de València (Aulari III, c/Menéndez Pelayo s/n, 46402 València). La informació obtinguda serà processada per la Universitat per a la gestió administrativa de les Beques de Col·laboració per a La Nau dels Xiquets i les Xiquetes (art.5 Llei Orgànica de Protecció de Dades de Caràcter Personal).